Witlick si allen den ghenen, de dessen bref seen edder horen lesen, dat wi borghermestere unde radmanne to Abo bekennen unde betughen openbare in dessem breve, dat Karl Magnussen, voghet up Abohus van Jeppe Deken weghene, vruntliken unde mit ghuden willen heft weddergheven unde utgheantwordet dat ghut, dat Dyderick Marschalk, de voghet to Kasteholme in Alande van Jeppen Deken vorscreven was, bekummert unde hindert hadde vor viende ghut, dat ichteswelken borgheren to Ghotlande tohorde, des Dyderick do nicht en wiste. Dat sulve ghut, wat des was, is zodder gheantwordet unsen borgheren als Volquin Zwarten, Henneken Kyzebard, Thideman Lymborghe unde Peter Bluwel unverderft unde ungheschadet, na dat der bederver lude van Ghotlande breve inneholden, de se an unsen hovetman zanden, umme eres ghudes willen, unde zodder an unse borghere sanden, de se mit eren breven mundich und mechtich makeden, van erer weghene to donde unde to latende. Hirumme bidde wi alle ghude lude, dat se Dyderick Marschalke umme des ghudes willen nicht en hinderen, wente dat to ghuder scheringe wedder komen iis. To ener beteren betuchnisse desser zake, so is unses stades ingheseghel to rugge up dessen [bref] ghedrucket, de gheven iis to Abo, na Ghodes bord xiij(c) jar in dem lxxxviij jare, des vridages na aller Ghodes hilgen daghe.